Bybelskool » 2 SAMUEL 6:1-5, 12b-19
Oorbring van die ark na Jerusalem
1 Dawid het weer al die uitgesoekte manne in Israel byeengebring, dertigduisend van hulle. 2 Dawid en al die manskappe wat by hom was, het toe gereedgemaak en na Baäla in Juda vertrek om daarvandaan die ark van God te bring, die ark waaroor die Naam uitgeroep is, die Naam van die Here, Heerser oor alle magte, wat troon op die gerubs. 3 Hulle het die ark van God op 'n nuwe wa gelaai, nadat hulle dit uit die huis van Abinadab, wat op die heuwel is, gedra het. Ussa en Agjo, seuns van Abinadab, het die nuwe wa begelei, 4 met die ark van God daarop. Agjo het voor die ark geloop. 5 Dawid en die hele huis van Israel was uitbundig voor die Here met die klank van allerlei instrumente van sipreshout, en met liere (driehoekige snaarinstrumente met vier snare), harpe (Driehoekige snaarinstrumente met 'n klankbord), tamboeryne, sistrums (slaginstrumente uit die antieke tyd) en simbale.
6 Toe hulle by die dorsvloer van Nagon kom, het Ussa sy hand uitgesteek na die ark van God en dit vasgegryp, want die osse het gestruikel. 7 Die toorn van die Here het teen Ussa ontbrand, en God het hom net daar getref oor dié oneerbiedigheid. Hy het daar by die ark van God gesterf. 8 Dawid was ontsteld daaroor dat die Here Ussa stukkend gebreek het, en hy het daardie plek Peres-Ussa genoem. Dit is vandag nog die naam. 9 Dawid het daardie dag bang geword vir die Here, en hy het gesê: "Hoe kan die ark van die Here na my toe kom?" 10 Dawid wou toe nie die ark van die Here na hom by die Stad van Dawid laat afdraai nie. Dawid het dit na die huis van Obed-Edom, 'n man uit Gat, laat wegdraai. 11 Die ark van die Here het drie maande lank in die huis van Obed-Edom, die man uit Gat, gebly. Die Here het Obed-Edom en sy hele huishouding geseën. 12 Aan koning Dawid is berig gebring: "Die Here het die huis van Obed-Edom en alles wat aan hom behoort, geseën ter wille van die ark van God."
Dawid het toe gegaan en die ark van God met vreugde uit die huis van Obed-Edom na die Stad van Dawid geneem. 13 Wanneer die draers van die ark van die Here ses treë gestap het, het hy 'n bul en 'n vetgemaakte kalf geoffer. 14 Dawid self het met volle oorgawe gedans voor die Here. Dawid het 'n efod van linne aangehad, 15 en hy en die hele huis van Israel het met uitroepe van vreugde en die geluid van ramshorings die ark van die Here na die Stad van Dawid l opgeneem. 16 Toe die ark van die Here die Stad van Dawid binnekom, het Migal, die dogter van Saul, deur die venster afgekyk en koning Dawid gesien spring en dans voor die Here. Sy het hom in haar hart verag. 17 Hulle het die ark van die Here ingeneem en dit op sy plek neergesit binne-in die tent wat Dawid daarvoor opgeslaan het. Toe het Dawid brandoffers en maaltydoffers voor die Here gebring. 18 Toe Dawid die brandoffer en maaltydoffers klaar gebring het, het hy die volk geseën in die Naam van die Here, Heerser oor alle magte. 19 Hy het aan die hele volk, die hele menigte van Israel, aan man en vrou, aan elkeen, 'n ringbrood, 'n dadelkoek en 'n rosynekoek uitgedeel. Daarna is die hele volk, elkeen van hulle, terug na sy huis.
20 Toe Dawid teruggaan om sy huisgesin te seën, het Migal, die dogter van Saul, Dawid buite tegemoetgegaan en gesê: "Hoe eerbaar het die koning van Israel hom vandag nie gedra nie! Dat hy hom vandag voor die oë van die slavinne van sy amptenare ontbloot het soos enige leeglêer hom sou ontbloot!" 21 Dawid het vir Migal gesê: "Dit was voor die Here, wat my gekies het bo jou pa en sy hele familie, deur my aan te stel as leier oor die volk van die Here, oor Israel. Ek sal voor die Here uitbundig wees, 22 al verneder ek my nog verder. Ek mag laag daal in jou oë, maar by die slavinne waarvan jy gepraat het, by hulle wil ek graag geëer wees." 23 En Migal, die dogter van Saul, het tot die dag van haar dood nie 'n kind gehad nie. (2020-vertaling).
Dawid is aanvanklik diep ontsteld oor die Here se optrede (só 'n ontsteltenis oor die Here word baie min in die OT vertel – net Kain [Gen 4:5], Samuel [1 Sam 15:11], Dawid en Jona [4:1]), maar besef uiteindelik dat hy nie die Here geken het in die proses nie (1 Kron 15:13 – ons het nie op die regte manier na die wil van God gevra nie), soos hy telkens voorheen gedoen het.
Na 3 maande, wat die ark van God (wisselend ark van God en ark van die Here genoem in die gedeelte) by Obed-Edom (moontlik uit die Filistynse stad Gat, maar kan ook 'n Leviet gewees het – 1 Kron 15:18) gestaan het, maar net vir hom voorspoed gebring het, bring Dawid die ark op die regte manier die Stad van Dawid, Jerusalem, in (1 Kron 15:11-15).
Dawid offer 'n bul en vetgemaakte kalf (heel moontlik net aan die begin van die prosessie en nie elke 6 tree nie, volgens die meeste geleerdes), dans met groot vreugde, soos vrouens dit baie keer gedoen het wanneer oorwinnings gevier is.
Dit kan een van die redes wees vir Migal se misnoeë, dat hy saam met die vroue gedans het, hoewel uit die latere gesprek dit eerder blyk dat sy hooghartig en trots was, en so 'n uitbundigheid as 'n vernedering beskou het. Let op hoe Migal as Saul se dogter, eerder as die vrou van Dawid, beskryf word, waarmee haar veragting van Dawid geïnterpreteer word as 'n aantasting van Dawid se koningskap. Haar kinderloosheid sorg dat Saul nie voortleef in die nageslag van Dawid nie.
Hierdie gedeelte leer ons dat God se wil in alles die deurslag moet gee. Oor alles moet Hy geraadpleeg word. Dit is waar Dawid verkeerd gegaan het. En dit is waar die verandering gekom het. Toe hy die Here geraadpleeg het, het die Here hom voorspoedig laat wees in die werk om die ark weer in die sentrum van die geestelike lewe in Jerusalem te plaas.